**Ministru kabineta noteikumu projekta "Grozījumi Ministru kabineta 2013. gada 3. septembra noteikumos Nr. 761 "Noteikumi par civilstāvokļa aktu reģistriem"" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts "Grozījumi Ministru kabineta 2013. gada 3. septembra noteikumos Nr. 761 "Noteikumi par civilstāvokļa aktu reģistriem"" izstrādāts, lai noteiktu, kur glabā vēsturiskos reģistru ierakstus; precizētu, kādi dokumenti jāiesniedz ārzemniekiem pirms laulības noslēgšanas Latvijā; samazinātu administratīvo slogu attiecībā uz informācijas sniegšanu Tieslietu ministrijai; nodrošinātu iespēju bērnam mainīt tautības ierakstu pēc tēva vai mātes tautības ieraksta maiņas.  Projekts stājas spēkā nākamajā dienā pēc tā izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Tieslietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | [1] Saskaņā ar Civilstāvokļa aktu reģistrācijas likuma (turpmāk – Likums) 18. panta "Ārzemnieka tiesības noslēgt laulību" otro daļu ārzemnieks papildus šā likuma 17. pantā minētajiem dokumentiem iesniedz attiecīgās ārvalsts kompetentās institūcijas izsniegtu dokumentu par ģimenes stāvokli.  Saskaņā ar Ministru kabineta 2013. gada 3. septembra noteikumu Nr. 761 "Noteikumi par civilstāvokļa aktu reģistriem" (turpmāk – Noteikumi) 32. punktu ārzemniekam, kuram ir vairākas valstiskās piederības, jāiesniedz visu attiecīgo valstu kompetento institūciju izsniegtie dokumenti par ģimenes stāvokli. Laulības reģistra ierakstā norāda ziņas par personas valstisko piederību un tās veidu. Praksē novērots, ka ārzemniekiem mēdz būt ne vien vairākas valstiskās piederības, bet arī nodibināta tiesiskā saikne darba tiesisko attiecību vai izglītības jomā ar vēl kādu valsti, kas nav personas pilsonības valsts. Saskaņā ar Civillikuma 38. pantu ir aizliegta jauna laulība personai, kas jau atrodas laulībā. Praksē vairākkārt ir bijušas situācijas, kad ārzemnieks dzimtsarakstu nodaļā iesniedz pilsonības valsts izsniegtu izziņu par ģimenes stāvokli ar informāciju, ka personai šobrīd nav spēkā esoša laulība, tomēr izrādījies, ka valstī, ar kuru ārzemniekam ir nodibināta tiesiskā saikne (piemēram, darba tiesisko attiecību jomā), ir spēkā esoša laulība. Lai pirms ārzemnieka laulības noslēgšanas Latvijā dzimtsarakstu nodaļas amatpersona varētu iegūt pēc iespējas pilnīgāku informāciju par personas ģimenes stāvokli un novērstu situācijas, kad persona pretēji Civillikumā noteiktajiem ierobežojumiem noslēdz laulību Latvijā, kamēr tai ir spēkā esoša laulība citā valstī, kas nav personas pilsonības valsts, ir sagatavoti grozījumi Noteikumu 32. punktā.  Ņemot vērā minēto, tiek pilnveidots valsts pārvaldes pakalpojums "Laulības reģistrācija". Pakalpojuma saņemšanas veids – klātienē, pašvaldības dzimtsarakstu nodaļā.  [2] Saskaņā ar Likuma 3. panta sesto daļu civilstāvokļa aktu reģistru (turpmāk – reģistrs) ierakstu glabāšanas kārtību nosaka Ministru kabinets.  Saskaņā ar Noteikumu 98. punktu vēsturisko reģistru ierakstu abus eksemplārus turpina glabāt papīra formātā (reģistru ierakstu grāmatās) līdz to nodošanai Latvijas Nacionālajam arhīvam. Reģistru ierakstu pirmos eksemplārus glabā republikas pilsētas dzimtsarakstu nodaļā vai dzimtsarakstu nodaļā, kura atrodas novada administratīvajā centrā, otros – Tieslietu ministrijā.  Atbilstoši spēkā esošajam tiesiskajam regulējumam šobrīd Tieslietu ministrijas Dzimtsarakstu departamentā glabājas baznīcu metriku grāmatas un dzimtsarakstu nodaļās sastādītie vēsturiskie reģistru ierakstu otrie eksemplāri par laika periodu no 1920. gada līdz 2012. gada 31. decembrim.  Sākot ar 2013. gada 1. janvāri, civilstāvokļa aktu reģistru ieraksti glabājas elektroniski vienotajā civilstāvokļa aktu reģistrā un viens eksemplārs papīra formātā dzimtsarakstu nodaļā. Arī atkārtota civilstāvokļa aktu reģistrācijas apliecība tiek izsniegta no vienotā civilstāvokļa aktu reģistra. Līdz ar to privātpersona vairs nav piesaistīta konkrētai pašvaldības dzimtsarakstu nodaļai un tā var pieprasīt un saņemt pakalpojumus jebkuras pašvaldības dzimtsarakstu nodaļā. Tādējādi nav lietderīgi arī turpmāk Tieslietu ministrijai glabāt līdz 2012. gada 31. decembrim sastādīto vēsturisko reģistra ierakstu otros eksemplārus, bet nodot tos glabāšanai republikas pilsētas dzimtsarakstu nodaļai vai dzimtsarakstu nodaļai, kura atrodas novada administratīvajā centrā. Līdz ar to arī tiktu sasniegts mērķis optimizēt valsts pārvaldes funkcijas, stiprināt pašvaldību dzimtsarakstu nodaļu kapacitāti, kā arī pilnveidot dzimtsarakstu nodaļu sniegto pakalpojumu kvalitāti un pieejamību klientiem. Tomēr, ņemot vērā Rīgas pilsētas dzimtsarakstu nodaļas, Liepājas pilsētas dzimtsarakstu nodaļas, Ventspils pilsētas dzimtsarakstu nodaļas un Tukuma novada dzimtsarakstu nodaļas šā brīža kapacitāti, telpu un piemērotu apstākļu trūkumu, Ministru kabineta noteikumu projektā "Grozījumi Ministru kabineta 2013. gada 3. septembra noteikumos Nr. 761 "Noteikumi par civilstāvokļa aktu reģistriem"" (turpmāk – Projekts) tiek paredzēts, ka vēsturisko reģistra ierakstu otros eksemplārus glabā arī Tieslietu ministrija. Ņemot vērā minēto, ir sagatavoti grozījumi Noteikumu 98. punktā.  [3] Noteikumu 76. punkts noteic, ka bērna tautību reģistra ierakstā norāda atbilstoši radinieka tautībai tiešā augšupējā līnijā divu paaudžu robežās, ja vecāki var pierādīt bērna radniecību ar minēto personu.  Noteikumu 134.12. apakšpunktā noteikts, ka reģistra ierakstu papildina, ja bērnam maina tautības ierakstu atbilstoši šo noteikumu 76. punktam, ja bērna dzimšanas reģistrā svītrotas ziņas par vienu no vecākiem vai reģistrs papildināts ar ziņām par vienu no vecākiem.  Praksē bieži gadās situācijas, kad vecāki, mainot savu tautības ierakstu tiešā augšupējā līnijā divu paaudžu robežās, vēlas vienlaikus arī veikt šādus papildinājumus bērna dzimšanas reģistra ierakstā. Ņemot vērā to, ka bērna interesēm atbilstoša ir iespēja mainīt bērna tautības ierakstu atbilstoši tam, kāds ir kādam no bērna vecākiem, nepieciešams noteikt, ka dzimšanas reģistra ierakstu papildina, ja bērnam maina tautības ierakstu uz tēva vai mātes tautības ierakstu pēc tēva vai mātes tautības ieraksta maiņas. Papildinājums būtu veicams, pamatojoties uz personas iesniegumu un dzimtsarakstu nodaļas atzinumu.  Ņemot vērā minēto, tiek pilnveidots valsts pārvaldes pakalpojums "Civilstāvokļa aktu reģistru aktualizēšana". Pakalpojuma saņemšanas veids – klātienē, pašvaldības dzimtsarakstu nodaļā.  [4] Saskaņā ar Noteikumu 24. punktu dzimtsarakstu nodaļa katru gadu līdz 10. janvārim un 10. jūlijam, bet Latvijas Republikas diplomātiskā un konsulārā pārstāvniecība ārvalstī (turpmāk – pārstāvniecība) – līdz 15. janvārim un 15. jūlijam iesniedz Tieslietu ministrijā pārskatu par pusgadā reģistrētajiem civilstāvokļa aktiem (3. pielikums).  Ar Projektu tiek precizēts 3. pielikums, samazinot sniedzamās informācijas apjomu, tādā veidā samazinot dzimtsarakstu nodaļu un pārstāvniecību administratīvo slogu. No 3. pielikuma tiek svītrota šāda informācija: svinīgos apstākļos reģistrēto bērnu skaits, svinīgo laulību reģistrāciju skaits dzimtsarakstu nodaļā, īpašu miršanas reģistrācijas gadījumu skaits, reģistra ierakstos izdarīto papildinājumu un labojumu skaits, atjaunoto civilstāvokļu reģistra ierakstu skaits. 3. pielikumā norādīto informāciju Tieslietu ministrija apkopo un izmanto statistikas datu par reģistrētajiem civilstāvokļa aktiem sniegšanai citām valsts un pašvaldību iestādēm, kā arī jebkurai personai, kura pieprasa šādus statistikas datus. Izvērtējot to, kāda informācija regulāri tiek pieprasīta Tieslietu ministrijai, konstatēts, ka informācija, kas tiek svītrota no 3. pielikuma, parasti Tieslietu ministrijai netiek pieprasīta, līdz ar to nav lietderīgi arī dzimtsarakstu nodaļām un pārstāvniecībām apkopot un sniegt Tieslietu ministrijai šo informāciju. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija. |
| 4. | Cita informācija | Nav. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums attieksies uz pašvaldību dzimtsarakstu nodaļām un personām, kuras izmanto to sniegtos pakalpojumus. |
| 2. | Tiesiskā regulējuma ietekme uz tautsaimniecību un administratīvo slogu | Projekts samazina administratīvo slogu pašvaldību dzimtsarakstu nodaļām un pārstāvniecībām, samazinot Tieslietu ministrijai sniedzamās informācijas apjomu.  Projekts palielina administratīvo slogu ārzemniekiem, kuri vēlas noslēgt laulību Latvijā, nosakot, ka ārzemniekiem jāiesniedz dzimtsarakstu nodaļā izziņa par ģimenes stāvokli, ne vien no valsts, kuras pilsonis ir ārzemnieks, bet arī no tās valsts, ar kuru ārzemniekam ir nodibināta tiesiska saikne darba tiesisko attiecību un izglītības jomā. |
| 3. | Administratīvo izmaksu monetārs novērtējums | Nav iespējams prognozēt to, cik ārzemnieki vēlēsies noslēgt laulību Latvijā, kā arī to, kuru ārvalstu izsniegtie dokumenti par ģimenes stāvokli ārzemniekiem būs jāiesniedz dzimtsarakstu nodaļā Latvijā. Līdz ar to, nav iespējams veikt iespējamo izmaksu aprēķinu. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |
|  | | |
| **III. Tiesību akta projekta ietekme uz valsts budžetu un pašvaldību budžetiem** | | |
| Projekts šo jomu neskar. | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par Projektu un dotu iespēju izteikt viedokli, Projekts atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā" pirms tā iesniegšanas Valsts kancelejā ievietots Tieslietu ministrijas un Valsts kancelejas tīmekļvietnē.  Papildus Projekta izstrādes gaitā par Projekta saturu informētas pašvaldību dzimtsarakstu nodaļas, kuras ir paudušas atbalstu Projektam. |
| 2. | Sabiedrības līdzdalība projekta izstrādē | Projekts 2019. gada 15. novembrī publicēts Tieslietu ministrijas tīmekļvietnē sadaļā "Sabiedrības līdzdalība" <https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti>, nodrošinot iespēju sabiedrības pārstāvjiem izteikt viedokli rakstiski līdz 2019. gada 29. novembrim atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktam. Valsts kancelejas tīmekļvietnē sadaļā "Sabiedrības līdzdalība" <https://mk.gov.lv/content/ministru-kabineta-diskusiju-dokumenti> ievietots paziņojums par iespēju sabiedrības pārstāvjiem izteikt viedokli par Projektu. |
| 3. | Sabiedrības līdzdalības rezultāti | Sabiedrības pārstāvju viedokļi organizētās sabiedrības līdzdalības ietvaros par Projektu nav saņemti. |
| 4. | Cita informācija | Tieslietu ministrijā 2020. gada 6. februārī saņemts biedrības "Dzimtsarakstu nodaļu darbinieku asociācija" (DZINDA) 2020. gada 5. februāra atzinums par Projektu, kurā, minētajai biedrībai paužot vienotu dzimtsarakstu nodaļu viedokli, tiek atbalstīts sagatavotais Projekts. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija, pašvaldību dzimtsarakstu nodaļas. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde tiks nodrošināta esošo institūciju ietvaros, līdz ar to tas neparedz jaunu institūciju izveidi vai esošo institūciju likvidāciju vai reorganizāciju. |
| 3. | Cita informācija | Nav. |

Iesniedzējs:

Ministru prezidenta biedrs,

tieslietu ministrs Jānis Bordāns

Hibnere 67830681

kristine.hibnere@tm.gov.lv